PLANB ซื้อธุรกิจป้ายโฆษณาจาก AQUA 2 พันล้านบาท
PLANB ซื้อธุรกิจป้ายโฆษณาจาก AQUA 2 พันล้านบาท
26 ม.ค. 2565

PLANB ซื้อธุรกิจป้ายโฆษณาจาก AQUA 2 พันล้านบาท /โดย ลงทุนแมน
หลังจากเจ้าของสื่อนอกบ้านอย่าง VGI และ PLANB ได้ตัดสินใจอยู่ถ้ำเดียวกัน เมื่อราว 3 ปีก่อน โดยเป็นทาง VGI ที่ได้เข้าซื้อหุ้น PLANB 18.59% ด้วยมูลค่าราว 4,600 ล้านบาท
เมื่อไม่กี่ชั่วโมงที่ผ่านมา PLANB ก็ได้รายงานต่อตลาดหลักทรัพย์ว่าจะทำการเข้าซื้อหุ้นทั้งหมดของธุรกิจสื่อนอกบ้าน 2 บริษัท ได้แก่
- บริษัท อควา แอด จำกัด (มหาชน) หรือ AA
- บริษัท บอร์ดเวย์ มีเดีย จำกัด หรือ BWM
จาก บริษัท อควา คอร์เปอเรชั่น จำกัด (มหาชน) หรือ AQUA ด้วยมูลค่า 2,882 ล้านบาท ซึ่งประกอบไปด้วย
- ราคาขายเงินสด 2,532 ล้านบาท
- เงินทุนหมุนเวียนสุทธิของกิจการ 130 ล้านบาท
บวกกับสิทธิในการให้ใช้สื่อโฆษณา แก่ AQUA เป็นระยะเวลา 10 ปี
รวมถึงทางบริษัท AQUA เอง ก็จะซื้อหุ้นสามัญเพิ่มทุนใน PLANB 84 ล้านหุ้น 
หุ้นละ 7.22 บาท คิดเป็นมูลค่ารวม 606.48 ล้านบาท
สรุปดีลนี้อย่างง่าย ๆ ก็คือ PLANB จะได้ธุรกิจสื่อนอกบ้านทั้งหมดของ AQUA
และ AQUA จะเข้ามาเป็นผู้ถือหุ้นในบริษัท PLANB แทน นั่นเอง
ภายหลังจากดีลนี้ ก็จะทำให้ทั้ง VGI, PLANB และ AQUA ร่วมกันเป็นเจ้าของธุรกิจสื่อนอกบ้านใหญ่สุดในประเทศไทย
ตั้งแต่บนสถานี และชานชาลารถไฟฟ้า ไปจนถึงป้ายเล็ก ป้ายใหญ่ จอแอลอีดี ตามถนน ทางด่วน รถเมล์ หรือแม้แต่ในสนามบิน
โดย PLANB ได้รายงานว่าตลาดโฆษณาสื่อนอกบ้านยังมีศักยภาพในการเติบโต
และในปัจจุบันยังมีสัดส่วนที่น้อย เมื่อเปรียบเทียบกับตลาดสื่อโฆษณาโดยรวม
ตลอดระยะเวลาที่ผ่านมา บริษัทก็ได้มีการควบรวมธุรกิจสื่อนอกบ้านมาตลอด ไล่ตั้งแต่ Hello Bangkok, MACO, Co-Mass และ Multi Sign รวมถึงดีลเข้าซื้อธุรกิจจาก AQUA ในวันนี้
ซึ่งทางบริษัทก็ได้คาดการณ์ว่าจะทำให้มีโอกาสสร้างรายได้มากถึง 9,000 ล้านบาท 
เพราะจริง ๆ แล้ว ผู้บริโภคมีการใช้ชีวิตนอกบ้านเฉลี่ย 10 ถึง 14 ชั่วโมงต่อวัน 
			
สำหรับในช่วงที่ได้รับผลกระทบจากโควิด 19 ที่ทำให้เจ้าของสื่อนอกบ้านมีรายได้ลดลง
ในช่วง 2 ปีที่ผ่านมา บริษัทก็ได้มีการปรับกลยุทธ์ เช่น
- การทำรายการซื้อสื่อป้ายบิลบอร์ดจาก MACO
- การลงทุนขยายสื่อใน 7-Eleven ซึ่งปีนี้ จะครอบคลุมกว่า 3,000 สาขา
			
ซึ่งการเข้าซื้อกิจการจาก AQUA ในวันนี้ จะทำให้ PLANB สามารถปรับแพ็กเกจการให้บริการสื่อนอกบ้านได้มากขึ้น
นอกจากนี้ บริษัทก็จะได้ประโยชน์จากขนาดและการบริหารต้นทุนจากการลดหน้าจอที่มีการทับซ้อนกันในบางพื้นที่ รวมถึงลดค่าใช้จ่ายในการบำรุงรักษา
นอกเหนือจากธุรกิจสื่อนอกบ้านแล้ว
PLANB ก็ยังมีการวางเป้าหมายการเติบโตของธุรกิจการตลาดแบบมีส่วนร่วม
ประกอบไปด้วยธุรกิจออนไลน์ ธุรกิจด้านอาร์ติสต์ เมเนจเมนท์ 
ซึ่งหากเรายังจำกันได้ การเข้าซื้อ BNK48 เมื่อหลายปีก่อน ก็อยู่ในธุรกิจกลุ่มนี้
รวมถึงธุรกิจด้านสปอร์ต มาร์เก็ตติง โดยล่าสุด ก็ได้เข้าไปลงทุนในเวทีราชดำเนิน 
เพื่อร่วมกำหนดทิศทางและบริหารเวทีมวย ให้กลายเป็นศูนย์กลางมวยไทยของโลก
ก็น่าติดตามว่ากลยุทธ์ของ PLANB ที่ร่วมเป็นพันธมิตรกับคู่แข่งเกือบทุกราย จะส่งผลอย่างไรในอนาคต แต่ที่รู้แน่ ๆ ก็คือ คนในเมืองที่ออกนอกบ้าน ก็น่าจะเห็นป้ายของ PLANB อย่างน้อยหนึ่งป้ายในแต่ละวัน..
Reference
-
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -